40 सालों मेें भी शुरू नहीं हो सकी कृषि मंडी
वर्ष 1976 में पारित किया गया था प्रस्ताव, 1992 में कृषि मंडी के लिए जमीन कर दी थी आवंटित, फिर भी-
लापरवाही
28 गांवों के किसानों को हो रही परेशानी
आवंटित जमीन का तीन बार हो चुका है सीमांकन
कमलेश गोस्वामी | मानपुर
राजस्व सर्किल मुख्यालय ग्राम मानपुर में कृषि उपज मंडी खोलने का प्रस्ताव 40 साल से फाइलों में सिमटा हुआ है। मंडी के लिए प्रशासन द्वारा जमीन आवंटित करने के बाद तीन मर्तबा जमीन का सीमांकन कराया जा चुका है। गल्ला व्यापारियों के लायसेंस भी बन चुके हैं। लेकिन मंडी कारोबार शुरू नहीं हो सका है। जिससे मानपुर सहित आसपास के 28 गांवों के हजारों किसान परेशान हैं। क्षेत्रीय किसानों को अपनी उपज बेचने के लिए 35 किलोमीटर दूर श्योपुर जाना पड़ता है। उधर मंडी समिति प्रशासन का कहना है कि मानपुर कृषि उपज मंडी में बुनियादी सुविधाएं मुहैया कराने के लिए मंडी बोर्ड की स्वीकृति का इंतजार है। मंडी परिसर में जरूरी सुविधाएं उपलब्ध कराकर आगामी सीजन में मंडी शुरू करने के लिए हर संभव प्रयास किए जा रहे हैं।
28 गांवों की आर्थिक गतिविधियों के केंद्र ग्राम मानपुर में कृषि उपज मंडी खोले जाने का प्रस्ताव सन् 1976 में पारित किया गया था। लेकिन इसे मंजूरी 16 साल बाद सन् 1992 में मिली। इसके बाद प्रशासन द्वारा मानपुर थाने के पास 14 बीघा 12 बिस्वा भूमि कृषि मंडी के लिए आवंटित कर दी गई थी। आवंटित भूमि का तीन बार सीमांकन किया जा चुका है। लेकिन मंडी परिसर में बाउंड्रीवाल ,आफिस, किसानों के लिए छाया,पानी, बिजली आदि सुविधाएं उपलब्ध कराने की दिशा में प्रगति शून्य बनी हुई है।
विधायक को बताई समस्याएं
क्षेत्रीय विधायक दुर्गालाल विजय को किसानों ने अपनी समस्याएं बताते हुए कृषि उपज मंडी शीघ्र शुरू कराने की मांग की। किसानों का कहना है कि मानपुर में मंडी शुरू नहीं होने के कारण उन्हें अपनी फसल बेचने के लिए 35 किलोमीटर दूर श्योपुर जाना पड़ता है। इसमें सर्वाधिक परेशानी छोटे व मझले किसानों को झेलनी पड़ती है। फसल बेचने के लिए श्योपुर ले जाने में मालभाड़ा खर्च भारी पड़ता है ।
यह काम होने बाकी
मानपुर में कृषि उपज मंडी के लिए आवंटित भूमि पर बाउंड्रीवाल, मंडी कार्यालय, व्यापारियों के लिए शेड, किसान रेस्ट हाउस, बिजली, पेयजल आदि सुविधाओंं की दरकार है।
मानपुर में कृषि उपज मंडी के लिए प्रस्तािवत जमीन।
मंडी प्रशासन को बोर्ड की स्वीकृति का इंतजार
मानपुर में कृषि उपज मंडी शुरू किए जाने से पूर्व बाउंड्रीवाल, मंडी कार्यालय भवन, गेट, किसान रेस्ट हाउस तथा बिजली,पानी व छाया जैसी सुविधाएं जरूरी है। इसके लिए मंडी बोर्ड को प्रस्ताव भेजा जा चुका है। लेकिन मंडी बोर्ड की स्वीकृति नहीं मिलने के कारण काम शुरू नहीं करा पा रहे हैं। मंडी बोर्ड से मंजूरी मिलते ही मानपुर में प्रस्तावित कृषि उपज मंडी शुरू कराने के प्रयास किए जा रहे हैं। काशीराम सेंगर, अध्यक्ष, कृषि उपज मंडी समिति, श्योपुर
hin_Deva hin_Deva hin_Deva hin_Deva hin_Deva awa_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva